정조 22년
玄風縣監張錫胤疏曰伏以臣年淺而未經事才疎而不識務剸紛理劇本非所能而濫叨九重之隆眷謬膺百里之分憂今旣再經秋矣臨事瞢昧觸處迂拙畢竟僨誤理宜必至而迺者繡衣之入縣臣之不職之罪無所逃矣夏秋兩次歸家粗伸私覲之情妄效自靖之義而區區微諒未徹聽卑之天臣情到此可謂窮矣然而執迷之罪不加於臣身匪怒之敎至及於臣父恩旨之下感惶俱深臣於是卽夜渡江倍日還次式至于今悚縮之情報效之忱交切于中未嘗跬步少弛也臣莅任以來周察民情細究邑瘼則凋瘵遑汲之狀不一其端而因之以昨年大無無以措手矣惟我聖明明見萬里於田則諭之以査頉降續於糴則申之以代捧停退得以食其飢而衣其寒俾免流離顚連之患雖經無前之災而擧有安堵之樂嶺民之得保今日伊誰之賜今年災實分等已悉於道臣之啓而臣邑亦入於尤甚矣蓋農形優劣分三等而泛言之則曰稍實曰之次曰尤甚而就其中分六等而詳言之則曰大豐曰稍豐曰免凶曰小歉曰中歉曰大歉昨年則本縣全一境無掛鎌處秪當曰赤地而已而自在六等之外矣今年特因代播之朝令收取昨年所無之木麥等如干穀固知粒粒皆聖恩而今年之差勝於昨年云者亦以此也畓穀則人力地利終無奈於天時之或違與昨年如印一板其曰差勝者卽五十步百步之間而僅免昨年赤地之謂也在六等方可謂大歉之邑而不可設賑乎荐饑民情比如大病未蘇急於調保必須周恤拯濟勞來安集然後可期奠接由是論之賑飢之策亦有較緊於昨年者矣但公穀有限逐歲糜縮誠極悶切而本縣則力有靡及計非得已明春賙賑亦將以公穀設行第量飢揣財精抄節用則比昨年亦宜差減矣臣伏讀前後所下傳敎至誠惻怛如傷若保有足以孚豚魚而感木石則爲今日方伯守令者讀此敎而鮮不爲之流涕者也臣敬書一通奉揭壁上常目莊誦而每對民人諄諄曉諭則扶杖而聽之往往有垂淚者彼雖蚩蚩亦可見良心之不誣而易所謂聖人感人心而天下和平其殆是歟而未及開倉之前已下停代之令斟量其事勢緩紓其心力惄飢窮民且可以全活矣有司之力誠有限量而聖主天地父母覆載生育之心則無終窮乳嬰於將啼爬膚於方癢凡係接濟撫摩之方雖使民自爲之地亦無以及此夫安有可言之民隱也哉今承疏陳之命臣誠莫知攸對而若終泯默則亦非所以仰體德意也玆以營邑之臣所不敢擅便者諸條條列如左本縣糴弊已騰於向來繡啓臣無容架疊而臣於莅任時査出流來吏逋及丙辰未捧合六千餘石屢報前道臣不許狀聞故臣不得已準數收殺而常年之所未捧徵督於大無之歲故事囏而力竭效蔑而責隨終未免空殼之譏矣空殼實爲嶺邑之通患而至如本縣則莫非民少穀多之致也臣方講釐革之方而目下民情尤有所萬萬切急者敢此陳達焉臣於朝紙伏奉九月十五日傳敎下者尤甚處頗歇處新還餉當捧中三分或四分一許令停退使之三懸鈴行會矣聖上之軫恤嶺民至矣盡矣孰不歡欣蹈舞於曠絶之特恩而第列邑分劃之數太不相當以臣邑言之今年當捧穀爲一萬七千五百四十餘石而所劃停退僅一千四百餘石則殆十二之一也以此所劃之數萬無排比之路臣邑如此他邑可知尙望道臣之依數加劃而卽者又以昨年條停退分數徵捧事有所關飭矣昨年之尤甚卽今年之尤甚也今年之失農乃昨年之失農也今年之還雖令分停倘患難捧況昨年已停之還何可一時竝督乎況尤甚邑則雖使只捧於稍實戶而其曰稍實者猶有甚於常年之之次則當此荐歉其何以徵出乎且今年還餉之分停以其災歲也一邊停今年之還一邊捧昨年之停非但理勢之逕庭亦涉事面之苟艱與其日加椎剝畢竟糴未捧而民先騷莫如因勢利導俾各安土保生之爲愈也擧一邑而可想一道之民勢故臣言不得不及此而日月之明無遠不燭臣焉敢誣也申命有司之臣劃卽更加裁處然後一道災民庶蒙終始之實惠矣蕞爾小縣各衙門穀簿極其浩繁而統營穀尤多蓋以地薄水淺數被歉荒還穀價直有倍他邑故穀賤邑所在之還多數移付於本縣非但高價作錢民被其害春秋移轉少不下五六百石而到彼納上之際該營監邑恣意操縱以精實謂麤劣而簸揚之以準斛謂未準而退黜之欠縮之數又徵於民歲以爲常此實難支之端也移轉之邑俱有此弊而臣邑爲最本縣所在秋穀一千八百七十餘石夏麰八百餘石合二千餘石內折半作元會穀折半則以詳定例作錢輸納該營則實爲縣民莫大之幸也臣謹按大典通編戶典漕轉條慶尙道沿海十七邑下納倭館三漕倉所屬二十邑漕運而近來則漕倉所屬邑亦有下納倭館者一石所納殆近二十斗漕倉則砲糧米一石所納又近二十斗諸般加入不可勝數而一邑兩納他道他邑之所無也後漕倉所屬五邑中臣邑最遠爲弊倍他而逶迤下納非但違式實難兩行繼自今下納一款勿復擧論而他漕邑亦依法典所載以除一邑兩納之弊仍令道臣嚴飭兩邑地方官無至加納之地宜矣臣到官初査櫛軍案則闕額之數爲三百餘名軍政紊亂莫此邑若也先從最急者充代其餘則漸次補漏而秋事不幸民間喁喁務在鎭安未遑他及待賑畢畢爲修擧計料而賙政未了繡斧已入招致各面任掌使之抄出白徵則任掌輩或冀目前之別船變通毋論逃亡老除與物故未定之代通謂之白徵以一百四名錄去而其實則未滿逃限者爲七十名老除身故而未及充代者爲三十四名蓋二百餘額則固已補得於設賑前而所餘者爲一百餘額矣畢賑後卽抄私募屬之稍壯及他冒錄者僅充一百四之缺夏間農隙更加査正而冤布之說旣徹天聽有罪未勘尙切愧悚第念天下事自有分數以玄風之民充玄風之軍此理之必無也元戶三千四百七十八戶男口六千六百十六口而所謂班戶恰過三分一除却老弱吏奴將校校院驛屬私賤合雜頉四千六十三口而丁男爲二千五百五十五口無一戶不編軍伍無一人不帶軍役一人而疊徵者有之一戶而沒入者有之京外案付軍保四千三百五名良役實摠外新增額二百十六名合四千五百二十一名而其外禁衛營官納保三名自榮川來又一名及兵曹扈輦隊保二名自奉化來掌樂院樂生保二名自山淸來戶曹吹鐵匠二名自淸河來水營分防軍五名自庇安來他邑所來者共十五名本鎭所屬束伍軍一千三十四名卽其兼役而案付納布軍爲二千七百三十名今以二千七百三十名之軍布徵出於二千五百五十五口之丁男于以責京司之納于以責營鎭之納其勢安得不侵及於老弱乎凡事久則變變則通弊到十分地頭自有一番更張臣意則他處移來者雖未能還送本邑而求之道內亦不無戶多軍少之邑以耳目之所及言之陜川咸陽開寧等郡縣是已今以移來之十五名及新增額二百十六名均排於此等邑以戶數較量軍摠互相推移之地差合均一之政矣目今窮民咸被朝家之溥澤得以息肩而至於軍布事有不可不言者臣謹按大典通編戶典徭賦條木則正五升三十五尺廣七寸田稅三手米位米太作木布升尺同軍布則準六升四十尺而我聖上特恤軍民之弊大典新增條有曰木品升尺一遵定式京外官踰越點退者隨現重勘之規而近來無論田稅大同木及軍布皆以八九升四十尺準捧而遵合定式者一倂點退故一疋之價幾至三四兩此後則一依大典通編施行之意定式嚴飭然後方可爲守國典蘇民瘼之方矣湖邑疏本臣雖未及得見而以聖批觀之靑大竹居其一焉臣邑亦有此竹每年封進爲二十五本厥初定貢以其竹産也近百年來竹物漸貴永無可封者乃貿取於右道三嘉晉州丹城等邑而三百餘里來往所入及其他雜費不下二百五十金故該吏處劃付保人四十五名使之添補而猶且不贍其艱如此則彼湖南之竹弊槪可推焉宜聖上聞之斯惻至有方便處置之敎矣臣意則王者治民民有常供凡係惟正之進御決不可節損也若以久而生弊每加闊狹則臣民上供之誠顧安所自效哉至如科外之人情雜費則營邑之臣足以禁斷此黃覇所謂治道去其太甚者也何必每每陳請於朝廷且況所納若在所産之邑則亦何弊之有哉今此靑大竹所需不啻至嚴且重精備輸納豈容少忽而但非玆土之産則二十五本當移定於竹産各邑從邑大小分數排送然後靑竹保四十五名永爲革罷而塡充於元軍保有頉之代則可以無弊於封進有補於軍政矣臣竊觀玄風之爲土土瘠民貧無深畦汚塍之專一壑膏腴者無長川通渠之跨十里灌漑者少有暵乾輒被其災壬子水後便成桑海面爲十六而沿江者十二故災頉之數至於二百三十餘結之多癸丑還起民多白徵年年循轍最爲苦瘼故臣恐孤聖念殫竭微誠或査陳或考簿一一充補土幾盡墾民無冤徵而蓋自辛壬以來水旱相仍饑饉荐臻生業日就艱難閭閻歲漸蕭索而一境之延袤南北三十五里東西二十里則可謂祗殘小邑也雖然旣不可捐此加彼合竝于大州則抑有變通之道焉玄風與星州當以洛東江定界而其接壤處乃在茂溪茂溪所屬面名爲蘆長谷者越江而來侵呑玄風地十里許此乃星州之贅也高下原隰雖有定形而疆理宰割自有其方今以江以南十里之地考其形便當屬此而不當屬彼不待智者而後知也星州幅員廣闊直與慶州尙州相甲乙而坊谷爲四十面數三面之大幾乎敵小邑之全則以越江絶遠之一片土讓與其隣補其不足者不足爲失而使玄風得之則庶能因此而稍成邑樣且以蘆長之民言之不願赴五十里之星州治而願就咫尺之玄風縣以其貿販訟辨俱爲便近矣大丘花八坊本以星州土今爲大丘地蘆長谷亦八坊之聯屬而其地條脈於玄風則切於大丘則疎故當時亦謂附玄風則可附大丘則不可遂不入於八坊之中而仍爲等置矣變盈流謙不徒地理之宜舍遠取近抑亦人情之同則星州蘆長谷十里之移附玄風未必不爲經理之一助矣臣居官二年塵露罔效中夜以興猶懼不戡仰體聖上之憂勤俯念小民之疾苦耿耿于懷者日如一日今當可言之會義不敢緘口略效敷陳惟冀聖明之竝賜採納焉臣無任云云省疏具悉當年還上分排何乃與朝令分數太不副昨年停退條亦必有廟堂知委竝宜議道伯期於方便統穀事下納事移來軍額事貢竹事地界事令道臣可以措處者措處不得自專者狀聞近來稅大同木之異於通編升尺事令廟堂問于該曹該廳使之一遵法式